**Répcelak Város Önkormányzata Képviselő-testületének**

**3/2021. (II.26.) önkormányzati rendelete**

**a gyermekvédelem helyi rendszeréről**

Répcelak Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, a Képviselő-testület feladat- és hatáskörében eljárva a gyermekek védelméről és a gyámügyi igazgatásról szóló 1997. évi XXXI. törvény 29. §, 131. § és 148. § (5) 151. § (2f) és a 151. §(4a) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés meghatározott feladatkörében eljárva a következőket rendeli el:

*1.* **A gyermekek védelmének rendszere**

**1. §**

A Képviselő-testület e rendeletben foglaltak szerint biztosítja a természetbeni, illetve a személyes gondoskodást nyújtó ellátásokat:

*a)* természetbeni ellátások:

*aa)* gyermekétkeztetés,

*ab)* szünidei gyermekétkeztetés.

*b)* személyes gondoskodást nyújtó gyermekjóléti alapellátások:

*ba)* gyermekek napközbeni ellátása keretében történő bölcsődei ellátás, és időszakos gyermekfelügyelet,

*bb)* család-és gyermekjóléti szolgálat.

*2.* **Természetbeni ellátások**

**2. §**

(1) A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/C. § szakaszában meghatározott ingyenes szünidei gyermekétkeztetést az önkormányzat az iskola épületében lévő főzőkonyháról ételhordóban történő elvitellel biztosítja. A kérelmet a Répcelaki Közös Önkormányzati Hivatalba kell benyújtani.

(2) A Képviselő-testület az ingyenes szünidei gyermekétkeztetést a (1) bekezdésben foglaltakon túl a nyári tanítási szünetben a jelzőrendszer tagjai által javasolt gyermek részére az iskola épületében lévő főzőkonyháról ételhordóban történő elvitellel biztosítja. Az ingyenes nyári szünidei gyermekétkeztetésre felhasználható keretet a Képviselő-testület költségvetési rendeletében határozza meg.

*3.* **Személyes gondoskodást nyújtó gyermekjóléti alapellátások**

**3. §**

(1) Répcelak Város Önkormányzata a közigazgatási területén élő ellátásra jogosultak részére a gyermekjóléti alapellátásokat a fenntartásában lévő intézményben, illetve család-és gyermekjóléti szolgálat esetében a Sárvár Térsége Többcélú Kistérségi Társulás Gyermekjóléti Szolgálat által biztosítja.

(1a)[[1]](#footnote-1) *Répcelak város Önkormányzata közigazgatási területén kívüli településen lakó vagy tartózkodási hellyel rendelkező igénylők részére az adott Önkormányzattal kötött együttműködési szerződés keretében lehetőséget biztosít bölcsődés korú gyermekek fogadására.*

(2) A bölcsőde az alapellátáson túl szolgáltatásként a bölcsődei férőhelyek szabad kapacitásának terhére nyújtott szolgáltatás biztosítása érdekében időszakos gyermekfelügyeletet biztosít, mely során a szülővel az intézmény vezetője köt megállapodást.

(3) A személyes gondoskodást nyújtó alapellátás igénybevételére irányuló kérelem az ellátást nyújtó intézmény vezetőjénél nyújtható be.

(4)[[2]](#footnote-2) *A személyes gondoskodást nyújtó gyermekjóléti alapellátások közül a gyermekétkeztetésért az* 1. melléklet*ben meghatározott intézményi térítési díjat, a gondozásért (bölcsőde, mini bölcsőde) és az időszakos gyermekfelügyeletért a* 2. melléklet*ben meghatározott intézményi térítési díjat kell fizetni. A személyes gondoskodást nyújtó gyermekjóléti alapellátások közül a szünidei gyermekétkeztetés és a család-és gyermekjóléti szolgálat térítésmentes.*

(5) A személyi térítési díjat tényleges igénybevétel alapján utólag, a készpénzben történő fizetés esetén a tárgyhónapot követő hónap 8. napjáig, egyéb esetben a tárgyhónapot követő hónap 15. napjáig kell megfizetni a térítési díj fizetésére kötelezettnek.

(6) Bölcsődei alapellátásban azok a gyermekek részesíthetőek, akiknek szülei, illetve akiknek legalább egyik szülője lakóhelye, ennek hiányában tartózkodási helye Répcelak városban van – mindkét esetben azzal a feltétellel, hogy az életvitelszerű ott lakás tényét igazolni tudják.

(7) Életvitelszerű ott lakásnak minősül, ha a gyermek Répcelak városban található ingatlant otthonául használja és ez az ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként a bölcsődei beíratás első határnapját megelőző három hónapnál régebb óta szerepel. Ha ez nem teljesül, vagy arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy a bölcsődevezető, vagy a fenntartó által szervezett bizottság jogosult felszólítani a bölcsődébe jelentkező gyermek szülőjét, hogy Répcelak városban életvitelszerű lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybe vételét igazoló nyilatkozatot.

*4.* **Az ellátás megszüntetése**

**4. §**

(1) Az igénybevevő, illetve törvényes képviselője kezdeményezése esetén az intézmény vezetője az intézményi jogviszonyt a felek megegyezése szerinti időpontban szűnteti meg.

(2) A Gyvt. 37/A. § (4) bekezdésében meghatározott esetben a panaszt Répcelak város Önkormányzatához kell benyújtani, a Képviselő-testület a kérelemről határozattal dönt.

(3) A gyermekjóléti ellátások megszűntetésére a Gyvt. 37/A. §-át kell alkalmazni.

*5.* **Záró rendelkezések**

**5. §**

(1) Ez a rendelet 2021. március 1-jén lép hatályba.

(2) Hatályát veszti a gyermekvédelem helyi rendszeréről szóló 1/2000.(I. 27.) önkormányzati rendelet és az azt módosító 8/2000.(III.30.), 1/2001.(I.25.), 10/2001.(II.15.), 1/2002.(I.31.), 5/2003.(I.30.), 17/2003.(IV.24.), 2/2004.(I.29.), 17/2004.(IV.30.), 1/2005.(I.28.), 27/2005.(X.28.), 1/2006.(I.27.), 5/2006.(II.15.), 17/2006.(VIII.25.), 4/2007.(II.16.), 2/2008.(II.1.), 1/2009.(I.30.), 2/2010.(I.29.), 1/2011.(I.28.) önkormányzati rendelet.

Répcelak, 2021. február 25.

              Szabó József                      dr. Kiss Julianna

               polgármester                                   jegyző

**Záradék:**

A rendelet kihirdetése 2021. február 26-án megtörtént.

dr. Kiss Julianna sk.

jegyző

Egységes szerkezetbe foglalva: 2022. december 23.

**dr. Kiss Julianna**

**jegyző**

*1. melléklet[[3]](#footnote-3)*

**Intézményi térítési díjak**

|  |  |  |  |  |
| --- | --- | --- | --- | --- |
| **Intézmény neve** | **Reggeli** | **Tízórai** | **Ebéd** | **Uzsonna** |
| **Bölcsőde** | 222 | 122 | 504 | 298 |

*2. melléklet[[4]](#footnote-4)*

**Gondozási díj**

|  |  |
| --- | --- |
| Bölcsődei alapellátás | napi gondozási díj egy főre: 700 Ft |
| Időszakos gyermekfelügyelet | 300 Ft/óra |

1. A 3. § (1a) bekezdését a Répcelak Város Önkormányzata Képviselő-testületének 15/2022. (VI. 30.) önkormányzati rendelete 1. § (1) bekezdése iktatta be. [↑](#footnote-ref-1)
2. A 3. § (4) bekezdése a Répcelak Város Önkormányzata Képviselő-testületének 15/2022. (VI. 30.) önkormányzati rendelete 1. § (2) bekezdésével megállapított szöveg. [↑](#footnote-ref-2)
3. Az 1. melléklet a Répcelak Város Önkormányzata Képviselő-testületének 15/2022. (VI. 30.) önkormányzati rendelete 2. § (1) bekezdésével megállapított szöveg. Az 1. melléklet a Répcelak Város Önkormányzata Képviselő-testületének 24/2022. (XII. 16.) önkormányzati rendelete 1. § (1) bekezdésével megállapított szöveg. [↑](#footnote-ref-3)
4. A 2. melléklet a Répcelak Város Önkormányzata Képviselő-testületének 15/2022. (VI. 30.) önkormányzati rendelete 2. § (2) bekezdésével megállapított szöveg. A 2. melléklet a Répcelak Város Önkormányzata Képviselő-testületének 24/2022. (XII. 16.) önkormányzati rendelete 1. § (2) bekezdésével megállapított szöveg. [↑](#footnote-ref-4)